Twee brigadiers vas in ondersoek wat Kinnear gelei het(Argieffoto) Twee brigadiers van die SAPD is Woensdag in Gauteng in hegtenis geneem in die voortgesette ondersoek na ŉ bedrogspul met vuurwapenlisensies wat lt.kol. Charl Kinnear, vermoorde bevelvoerder van die polisie se teenbende-eenheid, gelei het. “Die brigadiers is in hegtenis geneem vir hul beweerde betrokkenheid by bedrog, regsverydeling en oortreding van die Wet op Vuurwapenbeheer in talle saakdossiere in Edenvale, Kempton Park en Norwood in Gauteng,” het brig. Vish Naidoo, nasionale polisiewoordvoerder, gesê. Die inhegtenisnemings bring die getal verdagtes in die drie jaar lange ondersoek op 28 te staan. Die ondersoek is deur Kinnear gelei tot hy op 18 September voor sy huis in Bishop Lavis doodgeskiet is. Die arrestasies is gedoen deur sy kollegas by die teenbende-eenheid in samewerking met die polisie se nasionale teenkorrupsie-eenheid. Altesaam 17 van die verdagtes is polisiebeamptes. Twee van hulle het reeds afgetree en die res is burgerlikes. “Die ondersoek het drie jaar gelede begin toe dit in November 2017 aan die lig gekom het dat veiligheidsmaatskappye betrokke is by afpersing in die Wes-Kaap wat met vuurwapenaansoeke in Gauteng verband hou,” het Naidoo gesê. Dit het in Januarie 2018 geblyk dat selfs meer mense op bedrieglike maniere vuurwapenlisensies of tydelike permitte bekom. “Die ondersoek het gewys dat die aansoeke almal in Gauteng ingedien is en veral by die Edenvale-, Norwood- en Kempton Park-polisiestasie.” Die ondersoek het ook gelei na ŉ spesifieke vuurwapenhandelaar in Kempton Park, waar diegene wat die stelsel uitgebuit het glo ŉ vuurwapenbevoegdheidstoets sou doen voordat ŉ aansoek vir ŉ lisensie ingedien is. Kinnear se moord het skokgolwe deur die Wes-Kaap en polisiegeledere gestuur. Tot dusver is ŉ enkele verdagte vir beweerde betrokkenheid by sy moord aangekeer. Zane Killian is ŉ voormalige beroepsrugbyspeler wat verlede maand in Springs in hegtenis geneem is omdat hy glo Kinnear se selfoon nagespoor het – ook in die tien minute voor hy geskiet is. Killian word ook daarvan verdink dat hy die selfoon van die vooraanstaande Kaapse prokureur William Booth nagespoor het. Booth het in April vanjaar ŉ skietery by sy huis oorleef. Verskeie mense is reeds in verband met dié voorval aangekeer en Killian se naam is nou by die klagstaat gevoeg. Hy sal onder meer op ŉ bykomende klag van poging tot moord tereg staan.